**Dragi učenici!**

**U ponedjeljak ste dobili sažetak o lirici. Danas ćete samostalno interpretirati jednu lirsku pjesmu služeći se tim sažetkom. Na sljedećem ćete satu dobiti točne odgovore za provjeru, ništa mi ne šaljete na pregled.**

**Zadana je pjesma *Jesenje veče* Antuna Gustava Matoša. Zadatci su ispod pjesme.**

**Jesenje veče**

Olovne i teške snove snivaju

Oblaci nad tamnim gorskim stranama;

Monotone sjene rijekom plivaju,

Žutom rijekom među golim granama.

Iza mokrih njiva magle skrivaju

Kućice i toranj; sunce u ranama

Mre i motri kako mrke bivaju

Vrbe, crneći se crnim vranama.

Sve je mračno, hladno; u prvom sutonu

Tek se slute ceste, dok ne utonu

U daljine slijepe ljudskih nemira.

Samo gordi jablan lisjem suhijem

Šapće o životu mrakom gluhijem,

Kao da je samac usred svemira.

Antun Gustav Matoš

**ZADATCI**

1. Napiši temu pjesme.

2. Napiši po tri motiva iz svake kitice.

3. Navedi po jedan primjer za:

a) vizualnu pjesničku sliku

b) akustičku pjesničku sliku.

4. Odredi vrstu lirske pjesme.

5. Prepiši primjere stilskih izražajnih sredstava:

a) tri epiteta

b) jednu onomatopeju

c) jednu personifikaciju

d) jednu metaforu

e) jednu usporedbu.

6. Prepiši iz 1.strofe/kitice primjer asonance. Zaokruži u stihu glasove kojima se ostvaruje to

stilsko izražajno sredstvo.

7. Prepiši iz 2.strofe/kitice primjer aliteracije. Zaokruži u stihu glasove kojima se ostvaruje to

stilsko izražajno sredstvo.

8. Prepiši iz pjesme primjer:

a) opkoračenja

b) inverzije.

9. Označi slovima rimu u cijeloj pjesmi. Na temelju toga imenuj vrstu rime.

10. Imenuj vrstu strofa/kitica u pjesmi.

a) 1. i 2. strofa/kitica:

b) 3. i 4. strofa/kitica:

11. Imenuj takav oblik pjesme.

12. Imenuj vrstu stiha prema broju slogova.

13. Imenuj vrstu stiha prema rimi.

14. Kakav je ugođaj u pjesmi s obzirom na motive i pjesničke slike?